b'\n_START_ARTICLE_\nJuozas Dzidolikas\n_START_SECTION_\nBiografija\n_START_PARAGRAPH_\nReg\xc4\x97jimo neteko vaikyst\xc4\x97je, buvo su\xc5\xbeeistas sprogus sprogmeniui. Nuo ma\xc5\xbeens buvo gabus muzikantas ir veiklus visuomenininkas. 1951\xe2\x80\x931959\xc2\xa0m. mok\xc4\x97si Kauno internatin\xc4\x97je akl\xc5\xb3j\xc5\xb3 mokykloje. 1964\xc2\xa0m. baig\xc4\x97 Vilniaus Juozo Tallat-Kelp\xc5\xa1os auk\xc5\xa1tesni\xc4\x85j\xc4\x85 muzikos mokykl\xc4\x85, \xc4\xafgijo chorinio dirigavimo specialyb\xc4\x99 ir bendr\xc4\x85j\xc4\xaf vidurin\xc4\xaf i\xc5\xa1silavinim\xc4\x85. 1979\xc2\xa0m. baig\xc4\x97 tiflopedagogik\xc4\x85 \xc5\xa0iauli\xc5\xb3 pedagoginiame institute. Jo diplominio darbo pagrindu 1982 m. Lietuvos akl\xc5\xb3j\xc5\xb3 draugijos (LAD) leidykla i\xc5\xa1leido knyg\xc4\x85 \xe2\x80\x9eSuaugusi\xc5\xb3 akl\xc5\xb3j\xc5\xb3 mokymas skaityti Brailio ra\xc5\xa1tu\xe2\x80\x9c._NEWLINE_Paragintas Lietuvos akl\xc5\xb3j\xc5\xb3 draugijos vadov\xc5\xb3, dar mokyklos nebaig\xc4\x99s, 1959 m. pavasar\xc4\xaf prad\xc4\x97jo dirbti Lietuvos akl\xc5\xb3j\xc5\xb3 draugijos \xc5\xa0v\xc4\x97k\xc5\xa1nos gamybiniame mokymo kombinate meno vadovu. 1960\xe2\x80\x931969\xc2\xa0m. LAD Klaip\xc4\x97dos mokymo kombinato meno vadovas. Prad\xc4\x97jo burti naujus meno kolektyvus, koncertavo, dalyvavo \xc4\xafvairiose ap\xc5\xbei\xc5\xabrose. 1964 m. i\xc5\xa1rinktas LAD Klaip\xc4\x97dos tarprajonin\xc4\x97s valdybos pirmininku. Teko r\xc5\xabpintis ne tik neregi\xc5\xb3 kult\xc5\xabriniais reikalais, bet ir socialiniais, buitiniais ir kitais dalykais._NEWLINE_1969\xe2\x80\x931986\xc2\xa0m. LAD \xc5\xa0iauli\xc5\xb3 gamybinio mokymo kombinato direktorius. Jam vadovaujant buvo ple\xc4\x8diama gamyba, kurtos naujos neregiams pritaikytos darbo vietos, bendradarbiauta su mokslininkais, sukurta kompleksin\xc4\x97 programa neregiams reabilituoti ir j\xc5\xb3 gamybiniam paruo\xc5\xa1imui ugdyti, pager\xc4\x97jo gamybiniai rodikliai. I\xc5\xa1sipl\xc4\x97t\xc4\x97 gamini\xc5\xb3 asortimentas, i\xc5\xa1augo darbuotoj\xc5\xb3 skai\xc4\x8dius. \xc4\xaemon\xc4\x97s gaminama produkcija tapo paklausia ir konkurencinga. Greta kombinato pastatyti 5 daugiabu\xc4\x8diai gyvenamieji namai, 60-ties but\xc5\xb3 bendrabutis, parduotuv\xc4\x97 su buitinio aptarnavimo patalpomis, vaik\xc5\xb3 lop\xc5\xa1elis\xc2\xa0\xe2\x80\x93 dar\xc5\xbeelis \xe2\x80\x9eSpindulys\xe2\x80\x9c, poilsiaviet\xc4\x97, sveikatingumo kompleksas. Kombinato \xc4\xafk\xc5\xabrimo 25-ri\xc5\xb3 met\xc5\xb3 jubiliejaus proga sukurtas kino filmas \xe2\x80\x9eIe\xc5\xa1kojim\xc5\xb3 prad\xc5\xbeia\xe2\x80\x9c. Kombinate susib\xc5\xabr\xc4\x97 krep\xc5\xa1inink\xc5\xb3 komanda, b\xc5\xabr\xc4\x97si dviratininkai, buvo prad\xc4\x97ti gaminti pirmieji dvivie\xc4\x8diai dvira\xc4\x8diai\xc2\xa0\xe2\x80\x93 tandemai._NEWLINE_1986\xc2\xa0m. i\xc5\xa1rinktas pirmuoju Lietuvos akl\xc5\xb3j\xc5\xb3 sporto federacijos (LASF) prezidentu. 1987\xe2\x80\x931989\xc2\xa0m. LAD centro valdybos, po to iki 1992\xc2\xa0m. gegu\xc5\xbe\xc4\x97s 28 d. \xe2\x80\x93 Lietuvos akl\xc5\xb3j\xc5\xb3 ir silpnaregi\xc5\xb3 s\xc4\x85jungos (LASS) centro tarybos pirmininkas. 1996\xe2\x80\x932004\xc2\xa0m. LASS \xc4\xafmon\xc4\x97s \xe2\x80\x9e\xc4\xaeranga\xe2\x80\x9c komercijos direktorius._NEWLINE_I\xc5\xa1 prigimties muzikalus J. Dzidolikas aktyviai dalyvavo meno saviveiklos kolektyvuose, para\xc5\xa1\xc4\x97 nema\xc5\xbeai k\xc5\xabrini\xc5\xb3 pu\xc4\x8diam\xc5\xb3j\xc5\xb3 orkestrui ir kaimo kapelai. Jo muzikiniai k\xc5\xabriniai \xc4\xafra\xc5\xa1yti \xc4\xaf kompaktin\xc4\x99 plok\xc5\xa1tel\xc4\x99 \xe2\x80\x9ePasveikink muzikant\xc4\x85\xe2\x80\x9c. Jo iniciatyva LAD \xc5\xa0iauli\xc5\xb3 kult\xc5\xabros namuose buvo \xc4\xafrengti elektriniai vargonai. Labdaros fondo \xe2\x80\x9eBeatri\xc4\x8d\xc4\x97s namai\xe2\x80\x9c fundatorius, Beatri\xc4\x8d\xc4\x97s Grincevi\xc4\x8di\xc5\xabt\xc4\x97s fondo steig\xc4\x97jas ir nuo 2003 m. spalio 15 d. tarybos pirmininkas._NEWLINE_J. Dzidolikas ne kart\xc4\x85 buvo renkamas miesto Tarybos deputatu. U\xc5\xbe nuopelnus yra daug kart\xc5\xb3 apdovanotas. \xc5\xa0iauli\xc5\xb3 miesto savivaldyb\xc4\x97s tarybos 2002\xc2\xa0m. rugs\xc4\x97jo 19 d. sprendimu Nr. 509 suteiktas \xc5\xa0iauli\xc5\xb3 Garb\xc4\x97s pilie\xc4\x8dio vardas.'